Keer só dat papierwerk jou onderkry - Solidariteit GildesSolidariteit Gildes Keer só dat papierwerk jou onderkry - Solidariteit Gildes
Tuis / Maatskaplike Werkers / Keer só dat papierwerk jou onderkry
Keer só dat papierwerk jou onderkry
Woensdag | 06 Mei | 2020
Maatskaplike werkers hanteer 'n groot aantal sake op 'n slag, wat fisiek en emosioneel uitputtend is.
Een van hulle grootste uitdagings rakende implementering in die praktyk is die administrasie daarvan, wat 'n magdom papierwerk insluit. Tydens die werksdag moet kliënte gesien word, dienste gelewer word en verslae geskryf word. Dit beteken dat papierwerk in die aand of na-ure gedoen moet word ten einde te verseker dat jy nie agter raak nie.
Dr. Elmien Truter en prof. Ansie Fouché, albei dosente in die fakulteit gesondheidswetenskappe by die Noordwes-Universiteit (NWU) se Vanderbijlpark-kampus, het tydens navorsing oor maatskaplike werkers vasgestel dat administratiewe druk 'n groot rol in die uitvoering van hul pligte speel.
“Daar is toenemende administratiewe eise en opdragte om op verskillende areas van dienslewering te fokus. Hierdie administratiewe druk lei dikwels daartoe dat personeel nie die mishandelde kind by die huis bereik nie, of nie die vrou kan sien wat aan gesinsgeweld blootgestel is nie omdat belangrike papierwerk dadelik aan diegene in beheer gelewer moet word.”
Maatskaplike werkers moet hordes papierwerk invul vir elke persoon wat hulle sien, besluite wat geneem word, aanbevelings wat gemaak word en dienste wat verrig word. Dit kan hulle oorweldig aangesien hulle meer tyd spandeer aan papierwerk as daaraan om mense te help.
Een van die voorstelle om die magdom papierwerk baas te raak is om 'n raamwerk vir dokumentasie saam te stel. 'n Raamwerk met riglyne kan help om die proses te vereenvoudig.
Skeduleer 'n spesifieke tyd om dokumentasie en papierwerk te doen. Dit kan 'n vaste tyd elke dag wees of dalk weekliks. Nog 'n opsie is om 'n tydjie te maak tussen sessies sodat assesserings en aantekeninge dadelik gedoen kan word.
Hou 'n lys by van papierwerk wat nog gedoen moet word. Dit sal jou help om te prioritiseer en altyd te weet watter werk nog afgehandel moet word. Nog 'n voorstel is om eers agterstallige papierwerk te doen eerder as om dadelik met nuwe papierwerk te begin. Dit kan jou help voel dat jy wel vorder in plaas van net al hoe verder agter raak.
Probeer om onderbrekings te vermy wanneer jy besig is met papierwerk. Sit jou foon dalk eers net eenkant en sê vir jou kollegas of gesin dat jy besig is en dat hulle jou asseblief nie nou moet steur nie.
Ander basiese beginsels rakende papierwerk wat ook voordelig kan wees, sluit in: raak ontslae van papiere wat jy nie meer nodig het nie, sorteer papierwerk in kategorieë, gebruik 'n liasseringstelsel, stoor papierwerk behoorlik en maak van elektroniese hulpmiddels gebruik.
Social Work Degree Guide: https://www.socialworkdegreeguide.com/faq/how-does-paperwork-keep-social-workers-from-quality-time-with-their-clients/
Social Work Coaching: https://socialworkcoaching.com/how-to-tackle-social-work-documentation-and-win/
Neat Freak: https://neatfreak.co.za/10-easy-steps-to-organised-paperwork/